**ПОЗИЦИЯ**

**НА НАЦИОНАЛНИЯ СЪВЕТ НА БЪЛГАРСКАТА СОЦИАЛИСТИЧЕСКА ПАРТИЯ**

**по резолюцията на Европейския парламент от 8 октомври 2020 г. относно принципите на правовата държава и основните права в България.**

*(приета на заседание на НС на БСП на 11 октомври 2020 г.)*

Националният съвет на Българската социалистическа партия,

* като приема изцяло оценката на ЕП за значителното влошаване на ситуацията в България по отношение на зачитането на принципите на правовата държава, демокрацията и основните права, включително независимостта на съдебната система, разделението на властите, борбата срещу корупцията и свободата на медиите;
* като приветства изразената солидарност на ЕП с българския народ в неговите легитимни искания и стремежи за справедливост, прозрачност, отчетност и демокрация;
* като отчита, че резолюцията е базирана както на експертизата на самия ЕП, така и на многобройни доклади, резолюции и позиции на Европейската комисия и на авторитетни международни организации като Съвета на Европа, Организацията за сигурност и сътрудничество в Европа, Организацията на обединените нации и др.;
* като припомня, че ЕС се основава на ценностите на зачитане на човешкото достойнство, на свободата, демокрацията, равенството, принципите на правовата държава, както и на зачитането на правата на човека;
* като отбелязва, че в резолюцията са намерили място и текстове, които влизат в противоречие с Конституцията на Република България, като призива за ратифициране на Истанбулската конвенция, както и за прилагане на решения на ЕСПЧ, свързани с отказа за регистрация на ОМО „Илинден“,

1. Изразява удовлетворение от факта, че истината за порочния модел на управление в България беше призната еднозначно от единствената пряко избрана от гражданите европейска институция.
2. Констатира категоричното оттегляне на доверието на ЕП от българското правителство, с което беше развенчан и последният мит за европейска подкрепа за управлението на ГЕРБ. След катозагуби вътрешна легитимност, то загуби и широко рекламирания европейски ореол. С това отпадат и последните аргументи в подкрепа на по-нататъшното оставане на Борисов на власт.
3. Заявява готовността си за активен диалог с европейските институции по проблемите, очертани в резолюцията.
4. Оценява като панически и опасни за България опитите на управляващите партии да поставят под съмнение легитимността на резолюцията на ЕП, да омаловажат основните послания в резолюцията на ЕП и да изместят фокуса на обществения дебат, ангажирайки целия арсенал на близки до властта медии, организации и личности, единствено с цел печелене на политическо време, въпреки ясното послание на мнозинството граждани, че всеки спечелен ден за правителството на Борисов е загубен ден за България.
5. Определя призивите за ратификацията на ИК в резолюцията на ЕП за неприемливи както въз основа на решението на Конституционният съд, че Истанбулската конвенция противоречи на Конституцията и не може да бъде ратифицирана от Народното събрание, така и въз основа на официалната позиция на НС на БСП от 2018 г. за не подкрепа на конвенцията. Същевременно припомняме нашия ангажимент за борба с домашното насилие и насилието над жени, включително и чрез внесени и подкрепени законодателни инициативи в българския парламент.
6. Подчертава, че споменаването под линия на решения на ЕСПЧ относно регистрацията на ОМО „Илинден“ е вредно и няма място в резолюция на ЕП, отнасяща се до принципите на правовата държава. Българският съд е счел, че регистрацията на тази организация влиза в противоречие с Конституцията и затова тя й е отказана. БСП ще продължи да отстоява твърдо националния интерес, териториалната цялост на страната и единството на нацията.
7. Приема като непосредствена задача подготовката на План за действие с конкретни законодателни и управленски действия, които да преодолеят установените дефицити и да върнат доверието на партньорите в България и в способността й да бъде пълноценен член на ЕС.
8. Апелира европейските институции да не прибягват към крайни мерки като спиране на финансирането за България във връзка със заявените в резолюцията опасения, че пари на европейските данъкоплатци се използват за обогатяване на кръгове, близки до управляващата партия. Във връзка с това споделяме призива на Европейската комисия да засили контрола върху начина, по който се изразходват средствата на Съюза.
9. Призовава българските граждани да продължат да се противопоставят активно на мафиотизираното, антидемократично и олигархично управление в България, да отстояват свободата и демокрацията, да се борят за справедливост и граждански контрол над институциите, както и да участват масово в предстоящите парламентарни избори, които могат да поставят ново начало в развитието на България.